Aasta pärast digipööret kaaluvad eratelekanalid tõsiselt, kas lahkuda vabalevist. Kuidas suhtuvad riik ja ERR - kommenteerivad Peeter Sookruus kultuuriministeeriumist ja ERRi juhatuse esimees Margus Allikmaa. Aivar Hundimägi kritiseerib majanduskommentaaris Eesti Energia uut hinnatõusutaotlust.  Teises tunnis tuleb juttu ravist ja teenustest erakliinikutes. Inimesed ei tea ja erakliinikud ei  informeeri, et osad teenused on odavamalt kättesaadavad. Olukorrast Tartus tegi loo Eeva Esse, stuudios kommenteerib Haigekassa juhatuse esimees Hannes Danilov.  Tänane Suvekülaline on Eesti Rahva Muuseumi direktor Krista Aru (pildil), kellega räägime nii muuseumi uuest majast kui ka suvekülalise teistest tegemistest.  Seto lugu kell 15.40 kõneleb üheksandat korda toimuvast noorte pillilaagrist Küllatuva külas, kuhu huvilised ei taha enam hästi ära mahtuda.  Välisteemades: kell 12.45 võtab Mai Loog  kokku Tais toimunud parlamendivalimised. Kell 13.10 räägib Ülle Toode Torinost Prantsusmaale viivast kiirraudteeliinist ja Vatikanis peetavatest paavst Benedictus XVI preestriks pühitsemise 60nda aastapäeva pidustustest. Kell 15.30 Läti uudiste ülevaade Ragnar Kondilt.